
Ministru kabineta rīkojums Nr. 641
Rīgā 2022. gada 20. septembrī (prot. Nr. 48 37. §)
Par civilā eksperta dalību Eiropas Savienības Padomdevēja misijā civilā drošības sektora reformām Ukrainā
· 1. Pamatojoties uz Starptautiskās palīdzības likuma 12. panta otro daļu, atbalstīt civilās ekspertes Rudītes Bilsenas, Rīgas tiesas apgabala prokuratūras virsprokurora vietnieces (personas kods (ierobežotas pieejamības informācija) (turpmāk – civilā eksperte)) dalību Eiropas Savienības Padomdevēja misijā civilā drošības sektora reformām Ukrainā (turpmāk – starptautiskā misija).
· 2. Saskaņā ar Ministru kabineta 2020. gada 22. septembra noteikumu Nr. 598 "Kārtība, kādā civilo ekspertu nosūta dalībai starptautiskajā misijā vai operācijā" (turpmāk – noteikumi) 7.3. apakšpunktu noteikt civilās ekspertes dalības laiku starptautiskajā misijā no 2022. gada 1. oktobra līdz 2023. gada 30. septembrim.
· 3. Pamatojoties uz noteikumu 7.4. apakšpunktu, noteikt civilajai ekspertei koeficientu 1,4 piemaksas aprēķināšanai par dalību starptautiskajā misijā.
· 4. Paredzēt, ka saskaņā ar noteikumu 18. punktu civilajai ekspertei tiek izmaksāta piemaksa 2022. gadā 8118 euro un 2023. gadā 24 353 euro apmērā. Ārlietu ministrijai veikt valsts sociālās apdrošināšanas iemaksas 2022. gadā 1915 euro un 2023. gadā 5745 euro apmērā.
· 5. Ņemot vērā starptautiskās misijas finansēšanas noteikumus, paredzēt, ka saskaņā ar noteikumu 19. punktu civilajai ekspertei tiek segti faktiskie izdevumi, nepārsniedzot šajā punktā norādītās summas:
· 5.1. dzīvokļa (dzīvojamās telpas) īres un citu ar dzīvojamās telpas lietošanu saistīto pakalpojumu izdevumi (15 793,88 euro kalendāra gadā) – 2022. gadā 3949 euro, 2023. gadā 11 846 euro;
· 5.2. ar dzīvokļa (dzīvojamās telpas) īres līguma noslēgšanu saistītie izdevumi par māklera pakalpojumiem, nepārsniedzot viena mēneša īres izdevumu apmēru, – 2022. gadā 1317 euro;
· 5.3. ar dzīvokļa (dzīvojamās telpas) īres līguma noslēgšanu saistītie izdevumi par depozītu, nepārsniedzot viena mēneša īres izdevumu apmēru, – 2022. gadā 1317 euro;
· 5.4. veselības apdrošināšana, pārceļoties uz dienesta vietu un atgriežoties no tās, – 5 euro gadā;
· 5.5. ceļa izdevumi – 1000 euro (pārcelšanās uz dienesta vietu 2022. gadā – 250 euro un atvaļinājuma brauciens un pārcelšanās no dienesta vietas 2023. gadā – 750 euro);
· 5.6. izdevumi par bagāžas transportēšanu – 200 euro (pārceļoties uz dienesta vietu 2022. gadā, – 100 euro, pārceļoties no dienesta vietas 2023. gadā, – 100 euro);
· 5.7. obligātās vakcinācijas un medicīniskā aptieciņa – 100 euro (2022. gadā).
· 6. Pamatojoties uz noteikumu 17. punktu, Latvijas Republikas prokuratūrai nodrošināt civilajai ekspertei noteiktās mēneša darba algas izmaksu un saglabāt noteiktās sociālās garantijas, kā arī darba vietu. 
· 7. Ārlietu ministrijai starptautiskās misijas laikā izdevumus 17 071 euro apmērā civilās ekspertes darbības nodrošināšanai 2022. gadā nodrošināt budžeta apakšprogrammā 01.04.00 "Diplomātiskās misijas ārvalstīs" piešķirto līdzekļu ietvaros.
· 8. Pamatojoties uz noteikumu 9. punktu, Ārlietu ministrijai pirms nosūtīšanas starptautiskajā misijā nodrošināt civilās ekspertes apmācību atbilstoši starptautiskās misijas  prasībām no prioritārā pasākuma "Latvijas ārlietu dienesta personāla spēju attīstība" ietvaros civilo ekspertu mācībām piešķirtā finansējuma.
· 9. Finanšu ministrijai precizēt un palielināt Ārlietu ministrijas budžeta bāzes izdevumus 2023. gadam apakšprogrammā 01.04.00 "Diplomātiskās misijas ārvalstīs" 42 799 euro apmērā civilās ekspertes darbības nodrošināšanai no 2023. gada 1. janvāra.
· 10. Aizsardzības ministrijai uz civilās ekspertes dalības laiku starptautiskajā misijā nodrošināt viņai nepieciešamo ekipējumu – ķiveri un bruņuvesti.

